梅雨
作者：薛師石
朝代：宋

paragraphs: 梅雨潤兼旬，暑月不知夏。
溪流三尺强，舟人驚昨夜。
余家有瓜田，蘋藻紛揉藉。
魚蝦失憑依，跳躍至牀下。
卑溼畏暮年，扶策升臺榭。
難願方丈食，互市物踴價。
四隣各淒涼，惟有酒可借。
五月藉新白，咀嚼勝棗炙。
閉門人事絕，向晚烏巾卸。
震雷壓不住，神龍未遑暇。
或謂蛟爲孽，胡不寧爾舍。
旱澇政本農，偏惠及閒架。
皇天無所私，未遽損禾稼。
一洗天下清，作我聖人化。